Република  Србија 
ОШ“Светозар Марковић“
Дел.бр. _191.__
Датум__21.03.2024.г.____
Врање
На основу члана 120. Закона о основама система образовања и васпитања ("Сл.гласник РС",бр.88/2017,27/2018-др.закон,10/2019,6/2020,129/2021 и 92/2023)-даље:закон,и члана 47. Статута ОШ“Светозар Марковић“,Савет родитеља на седници одржаној дана 21.03.2024.г. донео је
                                               ПОСЛОВНИК
                                                            О РАДУ САВЕТА РОДИТЕЉА
                                                ОШ“Светозар Марковић“ у Врању

                 I. ОПШТЕ ОДРЕДБЕ

Члан 1.
 Овим пословником уређује се начин рада Савета родитеља ОШ“Светозар  Марковић“ у Врању, - даље: Савет родитеља.
 Начин избора чланова Савета родитеља, мандат чланова, председника и заменика председника Савета родитеља, уређен је Статутом школе.
Одредбе  овог пословника обавезне су за све чланове Савета родитеља као и сва друга лица која присуствују седницама овог саветодавног органа.

Члан 2.
Надлежности  Савета  родитеља  утврђене  су Законом.
Савет родитеља своје предлоге, ставове и питања упућује Школском одбору, директору и стручним органима Школе.

Члан 3.
Свој рад Савет родитеља обавља на седницама,које се по  правилу  одржавају у  згради школе, у одговарајућој просторији коју је у обавези да одреди  директор школе. По потреби или уколико то околности налажу седнице Савета могу да се одрже и путем средстава електронских комуникације, односно „он лајн“.
Седнице су јавне, осим када постоје разлози за искључење јавности, у складу са  законом.
 Седницама су у обавези да присуствују сви чланови овог органа, директор школе или помоћник директора, а по потреби и стручни сарадници, секретар школе и други запослени.
На седнице Савета родитеља могу се позивати и представници Школског одбора,  представници ученичког парламента, као и друга лица која својим знањем и радом могу да допринесу раду саме седнице.
Седницама могу да присуствују и друга лица на лични захтев, по одобрењу председника Савета, уколико не постоји разлог за њихово изузеће, у складу са законом.   

                                                                 Члан 4.
Председник Савета има следеће обавезе:
1) саставља предлог дневног реда и обавља друге радње припремања седнице Савета;
2) сазива седнице и руководи радом на седницама;
3) учествује у дискусијама и на други начин доприноси проналажењу најбољег решења по свакој тачки дневног реда;
4) предузима мере за одржавање несметаног тока седнице;
5) потписује записнике, одлуке и друге акте Савета;
6) предузима мере за извршење аката Савета и прати њихово извршење;
7) обавља друге послове у складу са Пословником.

                                                                   Члан 5.
Члан Савета има следеће обавезе:
1) да редовно и на време долази на седнице;
2) да са седнице изостане само ако је оправдано спречен и да o спречености обавести  председника Савета или директора школе. 
3) да се не удаљава са седнице без одобрења председника;
4) да савесно учествује у раду на седници;
5) да не омета рад на седници;
6) да поступа по налозима председника;
Уколико члан Савета родитеља несавесно ради  или  неоправдано одсуствује више од три пута у току једне школске године,  Савета родитеља  може да  предложи  избор новог представника  родитеља  тог одељења. Овај  предлог  се упућује  директору школе, који предузима  даље  кораке  за  избор  новог  представника родитеља тог одељења.  

                                               II. САЗИВАЊЕ СЕДНИЦЕ
Члан 6.
Прву (конститутивну) седницу Савета родитеља, у договору са директором школе сазива неко од чланова Савета, ко је био и у претходном сазиву. Он руководи конститутивном седницом до избора председника Савета родитеља и његовог заменика. 
Након тога, седнице сазива и њима руководи председник Савета родитеља, а у његовом одсуству његов заменик. Заменик председника има сва права и обавезе председника у његовом одсуству. 
Мандат председника односно заменика председника траје до краја мандата Савета у том сазиву.
                 
Члан 7.
Редовне  седнице  Савета  се  одржавају  према  плану  рада  Савета, и  најмање два  пута у  току полугодишта.
Председник Савета родитеља у обавези је да седницу сазове и на писмени захтев једне трећине укупног броја чланова Савета, на писмени захтев директора школе, школског одбора, стручних органа школе и ученичког парламента.
У том случају, седници Савета родитеља обавезно присуствују представници подносиоца захтева за одржавање седнице Савета родитеља.
Члан 8.
Седнице се сазивају писменим путем, а школа је у обавези да позив за седницу, са предложеним дневним редом,обавештењем о дану,часу и месту одржавања седнице и материјалом потребним за припрему чланова за предстојећу седницу, достави свим члановима овог органа најкасније три дана пре дана одређеног за одржавање седнице. Позив са материјалом доставља се електронски или на други одговарајући начин.
Изузетно, уколико то захтева природа питања које се ставља на дневни ред, седница се може заказати по хитном поступку, најкасније један дан пре дана одређеног за одржавање седнице.

                                           III. ПРИПРЕМАЊЕ СЕДНИЦЕ
                                                                 Члан 9.

Председник Савета родитеља, или његов заменик, у сарадњи са директором школе и другим стручним лицима школе, припрема предлог дневног реда сваке седнице.
 Члан 10.
При састављању предлога дневног реда води се рачуна нарочито о томе:
- да се на седницама разматрају питања која по Закону и статуту Школе спадају у надлежност Савета родитеља, као и друга питања, на захтев директора Школе, стручних органа или Школског одбора, за која је потребно мишљење родитеља;
- да дневни ред обухвата првенствено она питања која су у време одржавања седнице најактуелнија за рад Савета родитеља и Школе у целини и
- да дневни ред не буде сувише обиман и да све његове тачке могу да се обраде на тој седници.

                       IV.  РАД НА СЕДНИЦАМА И ОДРЖАВАЊЕ РЕДА
Члан 11.
Седницу отвара председник и на самом почетку утврђује присутност и одсутност чланова.
Седница се може одржати уколико постоји кворум, односно уколико је присутна најмање половина од укупног броја чланова Савета родитеља.
Након утврђивања кворума, разматра се и усваја предлог дневног реда.
Прва тачка дневног реда  је усвајање записника са претходне  седнице. 

Члан 12.
Своје предлоге, питања, ставове и одлуке Савет родитеља доноси већином гласова од присутног броја чланова.
Члан 13.
Гласање је по правилу јавно, осим у случају када се предлажу представници за чланове Школског одбора, када је гласање тајно.
Изузетно, на предлог члана/ова, Савет родитеља може одлучити да гласање о неком питању буде тајно. Тајно гласање се спроводи на исти начин као када се гласа о представницима за чланове Школског одбора.
Јавно гласање се врши дизањем руке или појединачним позивањем на изјашњавање.
Гласа се на тај начин што се чланови изјашњавају "за" или "против",одлуке, предлога или се уздржавају од гласања. По завршеном гласању, председник утврђује резултат гласања.
Чланови Савета родитеља имају право да издвоје своје мишљење по неком питању, што се уноси у записник са седнице.
Члан 14.
         
Тајно гласање за утврђивање предлога представника чланова Школског одбора из реда родитеља спроводи се на гласачким листићима, на којима се наводе сви предложени кандидати.Сваки члан Савета има право да предложи представника/е  за чланове Школског одбора, о којим ће се тајно изјашњавати.
Кандидати се у гласачки листић уписују оним редоследом којим су предлагани на седници Савета.                                               
                                                                 Члан 15.
Гласачки листић за утврђивање предлога чланова Школског одбора из реда родитеља има форму која зависи, од броја предложених родитеља, као и од броја чланова који се предлажу у Школски  одбор.
                                                                 Члан 16.
Изглед  гласачког листића  када се  предлажу три представника родитеља за чланове у Школском одбору:
                                                        Гласачки листић
        за утврђивање предлога чланова Школског одбора из реда родитеља ученика

За чланове Школског одбора члан Савета родитеља предлаже родитеље чији је редни број заокружен:
Име и презиме предложених родитеља:

1.	_____________________________,

2.	_____________________________,

3.   _____________________________,

....  ( додаје се одговарајући број имена предложених родитеља )

У Врању,  дана _______________                                                    Председник  Комисије
                                _______________________________
        Члан 17.	
Гласање спроводи комисија  која се састоји од три члана (у даљем тексту: Комисија), укључујући и председника, а коју из свог састава именује Савет на седници на којој се утврђује предлог чланова Школског одбора.
Право да предложи члана Комисије има сваки члан Савета.
За председника нити члана Комисије не може бити изабрано лице које је кандидат за члана Школског одбора из реда родитеља. 
Члан 18.
Комисија, заједно са секретаром школе израђује гласачке листиће, које потписује председник комисије и који се оверавају печатом школе. Комисија  спроводи тајно гласање, уз коришћење паравана и стара се да се  током  гласања не угрожава тајност. Гласање се врши заокруживањем редног броја испред имена једног од предложених родитеља (кандидата).
Одмах после гласања, Комисија јавно пребројава гласове и објављује резултат гласања. Резултат гласања објављује председник комисије. О спроведеном тајном  гласању  сачињава се  посебан записник  који  потписују чланови  комисије и секретар школе. 
        Члан 19.
За члана Школског одбора је предложен је родитељ (кандидат), који је добио више од половине гласова присутних чланова Савета, и то они са највећим бројем, по редоследу добијених гласова. 
У случају недовољног броја гласова или једнаког броја гласова који онемогућава утврђивање предлога, гласање се понавља на  истој седници. Уколико се и на основу резултата поновљеног гласања не може утврдити предлог чланова Школског одбора, заказује се нова седница, на којој ће се поновити  поступак утвђивања предлога тајним  гласањем.	                                              
                                                           Вођење седнице 
Члан 20.
Председник Савета родитеља води седницу, даје реч члановима и усмерава расправу и дискусију по свакој тачки дневног реда
Сваки члан има право на излагање свог мишљења по свакој тачки дневног реда, конкретно и без опширности, по добијању речи. Председник Савета родитеља има право да прекине излагање или да опомене члана да се удаљује од предмета дискусије и да захтева конкретност.
Сваки  члан има обавезу пристојног понашања и изражавања и нема право да својим понашањем на било који начин ремети ред на седницама.

Члан 21.
Због повреде реда члановима се могу изрећи следеће мере:
- усмена опомена;
- писмена опомена унета у записник;
- одузимање речи и
- удаљавање са седнице.
Члан 22.
Усмена опомена изриче се члану који својим понашањем на седници нарушава ред и одредбе овог пословника.
Писмена опомена унета у записник изриче се члану који и после изречене усмене опомене настави да нарушава ред и одредбе овог пословника.
Мера одузимања речи изриче се члану који нарушава ред, а већ је два пута био опоменут.
Мера удаљења са седнице изриче се члану који:
- вређа и клевета друге чланове или друга присутна лица;
- не поштује изречену меру одузимања речи;
- својим понашањем онемогућава несметано одржавање седнице Савета родитеља;

                                                  V. ВОЂЕЊЕ ЗАПИСНИКА
Члан 23.
            На свакој седници Савета родитеља води се записник који обавезно треба да садржи:
- редни број седнице;
- место, датум и време одржавања;
- имена присутних лица која нису чланови Савета  родитеља;
- констатацију да седници присуствује потребан број чланова  за пуноважно одлучивање;
- усвојен дневни ред;
- формулацију одлуке о којој се гласало;
- закључке донете по појединим тачкама дневног реда, са назначењем броја гласова за предлог, против предлога и бројем уздржаних гласова и издвојених мишљења;
- време кад је седница завршена или прекинута, и
- потпис председавајућег и записничара.
          У записник се уносе и изјаве за које поједини чланови изричито захтевају да се унесу, као и друге околности за које Савет родитеља  донесе одлуку.
Евиденција присутних и одсутних чланова врши се на посебном списку за евиденцију .
Записник се мора саставити најкасније пет дана по одржаној седници.
Члан 24.
Записник се чува у архиви Школе, са записницима осталих органа Школе, као документ од трајне вредности.
Члан 25.
Извод из записника, са предлозима, питањима, ставовима и одлукама Савета родитеља, објављује се на огласној табли школе, а обавезно се доставља и директору Школе.
                                VI.  КОМИСИЈЕ САВЕТА РОДИТЕЉА 
Члан 26.
Савет родитеља може образовати сталне или повремене комисије ради извршавања појединих послова из своје надлежности.

Члан 27.
Састав комисије из члана 26. овог пословника, њен задатак и рок за извршење посла утврђује Савет родитеља приликом њеног образовања.
Чланови комисије за свој рад одговарају Савету родитеља.

                                 VII. ОСТАЛИ ЗАДАЦИ САВЕТА РОДИТЕЉА 
Члан 28.
Савет родитеља предлаже Наставничком већу Школе свог представника у стручни актив за развојно планирање.
Одређивање овог представника врши се јавним гласањем, на начин и по поступку прописаним овим пословником. 
Када директор школе образује тим за остваривање одређеног задатка, пројекта или програма, чији члан треба да буде представник Савета родитеља, избор овог представника врши се у складу са ставом 2. овог члана.

Члан 29.
Поред послова прописаних Законом и статутом Школе, Савет родитеља може на својим седницама да разматра и начин подстицања ангажовања родитеља Школе у:
- решавању питања друштвеног, забавног и спортског живота ученика;
- учешћу родитеља у реализовању програма културне и јавне делатности Школе;
- ангажовању на прикупљању финансијских и других средстава и свим другим активностима, којима се побољшавају услови живота и рада ученика. 

                                                   VIII ЗАВРШНЕ ОДРЕДБЕ
Члан 30.
Измене и допуне овог пословника врше се на исти начин и по поступку као и његово доношење. 
Члан 31.
Овај пословник ступа на снагу осмог дана од дана објављивања на огласној табли Школе. Даном ступања на снагу овог пословника, престаје да важи Пословник о раду Савета родитеља дел.бр.949.од 29.11.2022.г.

У  Врању, 	                             Председник  Савета  родитеља		
	            		
Пословник је објављен на огласној  табли  школе, дана __22.03.2024.г._, а ступа на снагу дана _31.03.2024.г.__